KOMISSION ASETUS (EU) 2019/649,

annettu 24 päivänä huhtikuuta 2019,

Euroopan parlamentin ja neuvoston asetuksen (EY) N:o 1925/2006 liitteen III muuttamisesta muun transrasvan kuin eläinperäisessä rasvassa luontaisesti esiintyvän transrasvan osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon vitamiinien, kivennäisaineiden ja eräiden muiden aineiden lisäämisestä elintarvikkeisiin 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1925/2006 (1) ja erityisesti sen 8 artiklan 2 kohdan,

sekä katsoo seuraavaa:

(1) Asetuksen (EY) N:o 1925/2006 mukaan komissio voi omasta aloitteestaan tehdä päätöksen muun aineen kuin vitamiinin tai kivennäisaineen tai tällaista ainetta sisältävä ainesosan sisällyttämisestä kyseisen asetuksen liitteeseen III, jossa luetellaan aineet, joiden käyttö elintarvikkeissa on kiellettyä, rajoitettua tai unionin valvonnan alaista, jos kyseinen aine muodostaa kuluttajaan kohdistuvan, asetuksen 8 artiklan 1 kohdassa tarkoitetun mahdollisen riskin.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 4 päivänä joulukuuta 2009 tieteellisen lausunnon (2), jonka päätelmänä oli, että transrasvahappojen saannin olisi ravitsemuksellisesti asianmukaisessa ruokavaliossa oltava mahdollisimman vähäistä.

(3) Komissio antoi 3 päivänä joulukuuta 2015 kertomuksen transrasvojen esiintymisestä elintarvikkeissa ja unionin väestön kokonaisruokavaliossa (3). Kertomuksessa muistutettiin, että sepelvaltimotauti on yleisin kuolinsyy unionissa ja että runsas transrasvojen saanti lisää sydänsairauksien riskiä merkittävästi, enemmän kuin mikään muu ravintoaine kaloria kohti.

(4) Kertomuksessa todettiin, että lakisääteisten rajojen asettaminen teollisille transrasvoille elintarvikkeissa vaikuttaa tehokkaimmalta toimenpiteeltä kansanterveyden, kuluttajansuojan ja sisämarkkinoille soveltuvuuden kannalta.

(5) Komissio pyysi 30 päivänä huhtikuuta 2018 elintarviketurvallisuusviranomaista laatimaan yhteenvedon päätelmistä, joita se on tehnyt transrasvojen terveysvaikutuksista ja etenkin ravitsemukseen ja terveyteen liittyvistä väitteistä, ravintoon liittyvistä vertailuarvoista ja elintarvikelisäaineista tähän mennessä toimittamissaan tieteellisissä lausunnoissa, ja kertomaan komissiolle, miten tämänhetkiset tavoitteet ja suositukset transrasvojen saannista terveyden ylläpitämisen kannalta sopivat yhteen kyseisten tieteellisten lausuntojen kanssa.

(6) Elintarviketurvallisuusviranomainen toimitti päätelmänsä 19 päivänä kesäkuuta 2018 tieteellisen ja teknisen tuen muodossa. Se totesi (4) saatavilla olevan tieteellisen näytön perusteella, että tuoreimmissa kansallisissa ja kansainvälisissä suosituksissa kehotetaan mahdollisimman vähäiseen transrasvojen saantiin ravinnon kautta.

(7) Maailman terveysjärjestö totesi 15 päivänä toukokuuta 2018, että teolliset transrasvahapot olisi poistettava maailman elintarviketuotannosta (5).

(8) Transrasva on aine, joka ei ole vitamiini eikä kivennäisaine ja jonka on todettu olevan terveydelle haitallinen. Tämänhetkisen tieteellisen ja teknisen tietämyksen perusteella aine olisikin lisättävä asetuksen (EY) N:o 1925/2006 liitteessä III olevaan B osaan, ja sen lisääminen elintarvikkeisiin ja käyttö elintarvikkeiden valmistuksessa olisi sallittava ainoastaan kyseisessä liitteessä määritellyillä edellytyksillä.

(9) Euroopan parlamentin ja neuvoston asetuksen (EU) N:o 1169/2011 (6) liitteessä I vahvistettuja ”rasvan” ja ”transrasvan” määritelmiä ja Euroopan parlamentin ja neuvoston asetuksen (EY) N:o 178/2002 (7) 3 artiklan 7 kohdassa vahvistettua ”vähittäiskaupan” määritelmää olisi sovellettava asetuksen (EY) N:o 1925/2006 liitteessä III olevan B osan vastaaviin termeihin.

(10) Tämän asetuksen soveltamisen helpottamiseksi on välttämätöntä edellyttää, että muille elintarvikealan toimijoille, vähittäiskauppiaat pois lukien, elintarvikkeita toimittavien elintarvikealan toimijoiden on annettava niille tiedot transrasvan määrästä, pois lukien eläinperäisessä rasvassa luontaisesti esiintyvä transrasva, kun määrä on suurempi kuin 2 grammaa 100 grammaa rasvaa kohden.

(11) Jotta elintarvikealan toimijat voivat mukauttaa toimintansa tästä asetuksesta seuraaviin uusiin vaatimuksiin, olisi toteutettava asianmukaiset siirtymätoimenpiteet.

(12) Sen vuoksi asetusta (EY) N:o 1925/2006 olisi muutettava.

(13) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Loppukuluttajalle tai vähittäiskauppaan tarkoitetussa elintarvikkeessa muun transrasvan kuin eläinperäisessä rasvassa luontaisesti esiintyvän transrasvan pitoisuus saa olla enintään 2 grammaa transrasvaa 100 grammaa rasvaa kohden.

2 artikla Elintarvikealan toimijoiden, jotka toimittavat muille elintarvikealan toimijoille muita kuin loppukuluttajalle tai vähittäiskauppaan tarkoitettuja elintarvikkeita, on varmistettava, että toimituksen vastaanottaville elintarvikealan toimijoille annetaan tiedot transrasvan määrästä, pois lukien eläinperäisessä rasvassa luontaisesti esiintyvä transrasva, kun määrä on suurempi kuin 2 grammaa 100 grammaa rasvaa kohden.

3 artikla Muutetaan asetuksen (EY) N:o 1925/2006 liitteessä III oleva B osa tämän asetuksen liitteen mukaisesti.

4 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Elintarvikkeita, jotka eivät ole tämän asetuksen mukaisia, voidaan edelleen saattaa markkinoille 1 päivään huhtikuuta 2021 asti.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 24 päivänä huhtikuuta 2019. Komission puolesta Puheenjohtaja Jean-Claude JUNCKER

(1) EUVL L 404, 30.12.2006, s. 26.

(2) Elintarviketurvallisuusviranomaisen erityisruokavaliovalmisteita, ravitsemusta ja allergioita käsittelevän lautakunnan tieteellinen lausunto ”Scientific Opinion on Dietary Reference Values for fats, including saturated fatty acids, polyunsaturated fatty acids, monounsaturated fatty acids, trans fatty acids, and cholesterol”. EFSA Journal (2010); 8(3):1461.

(3) COM(2015) 619 final, 3.12.2015.

(4) EFSA, 2018. Scientific and technical assistance on trans fatty acids. EFSA supporting publication 2018:EN-1433. 16 s. doi:10.2903/sp.efsa.2018.EN-1433.

(5) REPLACE – an Action package to eliminate industrially-produced trans fatty acids, WHO/NMH/NHD/18.4, toukokuu 2018.

(6) Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).

(7) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).